REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/437-15

27. oktobar 2015. godine

B e o g r a d

ZAPISNIK

70. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 27. OKTOBRA 2015. GODINE

Sednica je počela u 10,40 časova.

Sednicom je predsedavao Ivan Jovanović, zamenik predsednika Odbora.

Sednici su prisustvovali članovi Odbora: Dragoljub Zindović, Olivera Pešić, Nikola Jolović, Dejan Radenković, Momo Čolaković, Vojislav Vujić i Zoltan Pek.

Sednici su prisustvovali zamenici članova Odbora: Aleksandar Marković, zamenik Miloša Tošanića i Goran Vukadinović, zamenik Suzane Šarac.

Žika Gojković, član Odbora, pristupio je sednici u toku rasprave po prvoj tački dnevnog reda.

Sednici nisu prisustvovali članovi Odbora: Veroljub Arsić, Radmilo Kostić, Dušica Nikolić, Goran Kovačević, prof. dr Milorad Mijatović i Đorđe Stojšić, niti njihovi zamenici.

Na poziv predsednika Odbora, sednici je prisustvovao Marijan Blešić, viši savetnik u Ministarstvu finansija.

Na predlog predsedavajućeg, Odbor je jednoglasno utvrdio sledeći

D n e v n i r e d:

1. Razmatranje Predloga zakona o potvrđivanju Ugovora između Vlade Republike Srbije i Vlade Republike Kazahstan o izbegavanju dvostrukog oporezivanja i sprečavanju poreske evazije u odnosu na poreze na dohodak i na imovinu, koji je podnela Vlada (broj 43-2529/15 od 9. oktobra 2015. godine)

**Prva tačka dnevnog reda**: Razmatranje Predloga zakona o potvrđivanju Ugovora između Vlade Republike Srbije i Vlade Republike Kazahstan o izbegavanju dvostrukog oporezivanja i sprečavanju poreske evazije u odnosu na poreze na dohodak i na imovinu, koji je podnela Vlada

Uvodno izlaganje o Predlogu zakona podneo je Marijan Blešić, predstavnik Ministarstva finansija. On je ukratko članovima i zamenicima članova Odbora predstavio zakon, obrazložio razloge za njegovo donošenje i rešenja koja se predlažu tim zakonom.

Povodom ove tačke dnevnog reda nije bilo diskusije.

Na predlog predsedavajućeg, Odbor je jednoglasno odlučio da predloži Narodnoj skupštini da prihvati Predlog zakona o potvrđivanju Ugovora između Vlade Republike Srbije i Vlade Republike Kazahstan o izbegavanju dvostrukog oporezivanja i sprečavanju poreske evazije u odnosu na poreze na dohodak i na imovinu

\* \* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora između Vlade Republike Srbije i Vlade Republike Kazahstan o izbegavanju dvostrukog oporezivanja i sprečavanju poreske evazije u odnosu na poreze na dohodak i na imovinu.

Za izvestioca Odbora na sednici Narodne skupštine određen je Veroljub Arsić, predsednik Odbora.

\* \* \*

U nastavku sednice, predsedavajući je pozvao članove i zamenike članova Odbora da prisustvuju predstavljanju Nacrta zakona o uređenju profesije procenitelja vrednosti nepokretnosti, koje Odbor za finansije, republički budžet i kontrolu trošenja javnih finansija organizuje u saradnji sa Ministarstvom finansija, odmah po završetku ove sednice, u okviru javne rasprave koja je u toku.

\* \* \*

Sednica je završena u 10,50 časova.

Sednica je tonski snimana.

SEKRETAR ZAMENIK PREDSEDNIKA

Aleksandra Šašo Ivan Jovanović